Onsdag forrige uke opplevde Ellen Sofie Tanum Dahl alle foreldres mareritt, da hun stod på sidelinjen og så at datteren ble kastet av en hest.

Opptatt av sikkerhet

15 år gamle Eline Tanum Pedersen er oppvokst på gård i Larvik. Hun er vant til hester og har ridd siden hun var liten.

– Vi har alltid vært opptatt av sikkerhet, men dette har vi aldri tenkt på før, sier moren.

De to var i Danmark for å prøve noen hester. Den siste var litt skvetten.

Les også: Historien om Juna

– Hørte et kjempesmell

Da hesten landet etter siste hinder, tok den noen voldsomme bukkesprang. Eline mistet til slutt kontrollen.

Hesten bråsnudde da den nærmet seg veggen på banen, og 15-åringen fløy inn i veggen med bakhodet først.

KUTT I HODET: Bakhodet tok hele støyten da Eline Tanum Pedersen ble kastet av hesten. Hun fikk ikke en skramme på resten av kroppen. Kuttet i bakhodet er akkurat der hårknuten satt, forteller moren. Foto: Privat

– Vi hørte et kjempesmell. Vi løp bort og fant henne besvimt. Hun var bøyd i nakken og blødde fra hodet, forteller Dahl.

Ambulansen fraktet datteren til sykehus. Jenta hadde en blødning på hjernen og et stort kutt i bakhodet. Hun måtte sy åtte sting.

Brukte hjelm

Hjelmen 15-åringen brukte var uten skrammer. Den hadde ikke sklidd opp og dekket nakken, forteller moren.

– Vi skjønte det ikke med en gang. Først etterpå kom vi frem til at hårknuten var årsaken, sier hun og forklarer:

– Eline hadde håret inne i hjelmen, og trykket av hårstrikken og hårknuten førte til denne type hodeskade.

– Hun hadde sikkert slått seg og besvimt av det harde smellet uansett, men det er ikke sikkert hun hadde fått den blødningen på hjernen eller i hvert fall ikke kuttet, om hun hadde hatt håret i en hestehale eller en flette nedover ryggen, sier Dahl.

Les også: Spadde møkk i 20 minutter for å få en hest ut fra stallen

Hører på advarselen

Ellen Sofie Tanum Dahl ser ofte at folk rir med samme type hårknute som datteren hadde, og etter ulykken ønsker hun derfor å advare andre.

Advarselen har hun også skrevet på Larvik og Sandefjord Rytterklubbs facebookside, og i skrivende stund er innlegget delt 1771 ganger.

Leder for Larvik og Sandefjord Rytterklubb, Tor Børre Arctander, sier klubben tar med seg Dahls advarsel videre.

– All erfaring som gjør at vi kan forbedre sikkerheten tar vi med oss, sier han.

Han har ikke selv hørt om lignende tilfeller før, og sier det per i dag ikke finnes egne regler for hvordan ryttere skal ha håret, i forhold til sikkerhet.

I dag husker ikke Eline noe fra ulykken, men går bra med henne og hun får ingen varig mén.